《和永叔春雪》
宋代·刘攽

陬筒吹灰变冥朔，生气萌泉天不觉。凝阴忽升气横厉，重云大同势绵邈。

通衢漫漫走流沙，近甸稍稍堆乔岳。焚炉姹女姿飞扬，匝野神奸谁彫琢。

刀圭不惜透墙隙，捷业俄然垂屋角。户斜尺剑未及收，窗缺连环如可握。

鲜妆宫女喜深印，红手庠童斗坚搦。暝鸡误晓屡咿咿，饥雀冲人犹啄啄。

虽怜林篁有摧折，却喜陇苗就优渥。贫庐败褐憎破牖，富屋珍裘转深幄。

使君高义仍泛爱，颍士多文方力学。猎师得隽鲜弃薧，厨酿荐甘清间浊。

气随阳春破凝烈，巧夺钧工畏名貌。吾知郢人不复歌，古声比今为拙朴。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。